HHH

HHH edo Harina de Huesos Humanos Banyolesen (Katalunia) sortu zen hardcore punk taldea izan zen, 1985ean sortua eta 1993an desegina. Hardcore oso azkarra egin izan zuen taldea izan zen, D-Beat eraginekin, baina denbora pasa ahala, trasheko joerak edota speedcore kutsuak ere nabarmendu zitzaizkioen musikan. 1980ko hamarkadako eta 1990eko hamarkada hasierako Espainiako hardcore talderik garrantzitsuenetakoa izan zen.

HHH osatzeaz gain, bertako partaideek Rouse (1991-1993) edota Overthhhrow taldeak ere sortu zituzten, beste musika estilo batzuk jorratzeko asmoz

 Taldekideak 

 Alex - baxua eta ahotsa.
 Marc - gitarra.
 Koki - bateria.

 Historia 

Marc, Koki eta Alexek sortu zuten 1985ean. Garai haietan jada, Kataluniako hardcore giroan oso murgilduta zeuden, batik bat beraien Lecturas fanzineari esker.

Hasieran, baxurik ez zuten, gitarra-jotzileak bi sokarekin soilik jotzen zuen eta bateria pintura- eta gasolina-ontziak ziren. Nahiz eta egoera horietan jo, taldea sortu eta zortzi hilera lehen lana grabatu zuten, Sin Identidad izenekoa. Disko hori 21 kantuz osaturik zegoen, Anti Cimex, Rattus edota Terveet Kädet bezalako taldeen eragin nabariekin. Grabaketa horretarako, bigarren aldiz erabili zuten benetako bateria bat. Diskoa, ordea, 1986 arte ez zen kaleratu.

Baxu-jotzaile bat aurkitzen ez zutenez, Alex hasi zen instrumentu hori jotzen: horrela, taldeak sendotasuna lortu zuen eta kantak askoz azkarragoak izaten hasi ziren. 1986an, Intelectual Punks EPa grabatu zuten. Diskoa Alemaniako Dissonance Records zigiluak kaleratu zuen 1988an.

EP hori kaleratu ondoren, LP bat grabatzen saiatu ziren, baina ahalegina bertan behera geratu zen, beren talde paralelo Overthhhrowrekin lanean hasi baitziren: horren helburua beren trash metal eta crossover eragina kaleratzea zen: Kokik hartu zuen kantatzearen ardura, bateria jotzeaz gain.

1990ean, lehen LPa grabatu zuen, A por ellos... que son muchos y están super cachas! izenekoa. Ordurako, Kokik, bateria eta ahots lanetan ibili zen, Overthhhrow taldean bezala. Diskoa Potencial Hardcore zigiluak kaleratu zuen.

1991ko abuztuan, berriz ere estudiora itzuli ziren Homo Homini Lupus LP elkarbanatua grabatzeko, Vitu´s Dance taldearekin batera. Disko hori grabatzearekin batera, Rouse taldearen lehen maketa ere grabatu zuten. Rouse beren beste talde batean ere izan zen, beren eragin melodikoak kaleratzeko.

1993an jotzeari utzi zioten. Azken kontzertua uztailean izan zen, Bartzelonan, 24 Ideas taldearekin batera.

Nahiz eta taldea desagertu, haien CD bilduma bikoitz bat kaleratu zuten 2000. urtean. Bertan, beren diskografia osoa ageri zen, argitaratu gabeko kantekin eta zuzeneko bi kontzertutako emanaldiekin.

Egun, Alexek Donostiako 25th Coming Fire taldean jotzen du.
 Diskografia 

 Sin identidad (autoekoizpena, 1986).
 Intelectual punks (Dissonance Records, 1988). EPa.
 A por ellos... que son muchos y están super cachas! (Potencial Hardcore - Fobia, 1990). LPa.
 Complete Discography 1985-1993 (Boisleve - Ratbone - 625, 2000). CD bikoitza.

 Disko partekatua 

 Homo homini lupus LPa (Fobia, 1991). Vitu´s Dance taldearekin. HHH-k hamalau kanta jo zituen. CD formatuan ere kaleratu zen.

  HHH Myspacean

Kategoria:1980ko hamarkadako musika taldeak
Kategoria:1990eko hamarkadako musika taldeak
Kategoria:Hardcore musika taldeak
Kategoria:Punk musika taldeak